Dôvodová správa
Všeobecná časť
Ministerstvo dopravy Slovenskej republiky na základe ustanovenia § 8 ods. 3 zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov predkladá návrh vyhlášky Úradu pre územné plánovanie a výstavbu Slovenskej republiky o všeobecných stavebno-technických požiadavkách na výstavbu. Návrh vyhlášky sa pripravil na základe splnomocňovacieho ustanovenia § 83 písm. c) zákona č. zákona č. 25/2025 Z. z. Stavebný zákon a o zmene a doplnení niektorých zákonov (Stavebný zákon) v znení neskorších predpisov. 
Navrhovaná vyhláška upravuje všeobecné stavebno-technické požiadavky na výstavbu, ktoré sa vzťahujú na všetky druhy stavieb a osobitné požiadavky na funkčné a účelové riešenie budov.
Tieto technické požiadavky sa použijú pri navrhovaní a zhotovovaní stavby a primerane sa vzťahujú aj na zmenu dokončenej stavby, na stavebné úpravy, na odstraňovanie stavby, na údržbu stavby, na zabezpečovacie práce a nevyhnutné úpravy a na stavby zariadenia staveniska.
Návrh vyhlášky nie je predmetom vnútrokomunitárneho pripomienkového konania.
Navrhovaná právna úprava je v súlade s Ústavou Slovenskej republiky, s právnym poriadkom Slovenskej republiky a s medzinárodnými zmluvami, ktorými je Slovenská republika viazaná.
Vzhľadom na dĺžku legislatívneho procesu sa navrhuje účinnosť vyhlášky od 1. januára 2027.

B. Osobitná časť
K § 1	Ustanovuje sa, že vyhláška upravuje všeobecné stavebno-technické požiadavky na výstavbu a osobitné požiadavky na funkčné a účelové riešenie budov, ktoré sa použijú pri novostavbách a primerane aj pri zmene dokončenej stavby, stavebnej úprave, odstraňovaní stavby, zabezpečovacích prácach a nevyhnutných úpravách a pri stavbách zariadenia staveniska. Stavebno-technické požiadavky na bezbariérovú prístupnosť a užívanie stavieb upravuje osobitná vyhláška. Zároveň sa ustanovuje, že dodržanie technickej normy alebo inej obdobnej technickej špecifikácie sa považuje za splnenie technickej požiadavky podľa tejto vyhlášky. 
K § 2	Ustanovením sa spodrobňujú požiadavky na stavebný pozemok a režim na ňom, vymedzuje sa pojem zastavaná plocha budovy a určujú sa požiadavky na navrhovanie oplotenia stavebného pozemku.
K § 3	Ustanovenie o stavenisku obsahuje stavebný zákon v § 6, navrhovaná úprava toto ustanovenie spodrobňuje. Ďalšie požiadavky na zaistenie bezpečnosti práce na stavenisku sú upravené najmä vo vyhláške č. 147/2013 Z. z., ktorou sa ustanovujú podrobnosti na zaistenie bezpečnosti a ochrany zdravia pri stavebných prácach a prácach s nimi súvisiacich a podrobnosti o odbornej spôsobilosti na výkon niektorých pracovných činností a v ďalších predpisoch.
K § 4	Ustanovením sa určujú požiadavky na stavby v inundačnom území. Ide o požiadavky na konštrukcie stavieb, na jednotlivé miestnosti, a to podľa účelu ich užívania, a na prípadné zariadenia, ktoré sa môžu v týchto miestnostiach nachádzať. Inundačné územie je definované v zákone o ochrane pred povodňami, pričom výstavba v inundačnom území je regulovaná aj vodným zákonom.
K § 5	Všeobecné stavebno-technické požiadavky na výstavbu, ktoré musí stavba spĺňať počas svojho trvania, aby bola vhodná pre určené využitie, sú formulované podľa § 19 ods. 1 zákona a v súlade s cieľmi prílohy I nariadenia Európskeho parlamentu a rady (EÚ) č. 2024/3110, ktorým sa ustanovujú harmonizované pravidlá uvádzania stavebných výrobkov na trh a zrušuje nariadenie (EÚ) č. 305/2011. Uvedené nariadenie formuluje požiadavky na vlastnosti stavebných výrobkov, ktorých použitie vyplýva z plnenia ich účelu a funkcie v stavbe.
Požaduje sa, aby stavba bola navrhnutá a zhotovená takým spôsobom, aby zaťaženia, ktoré budú na ňu pôsobiť počas jej životnosti, nemali za následok najmä zrútenie stavby alebo jej časti alebo poškodenie iných častí stavby, aby odolávala všetkým činnostiam a vplyvom, ktoré sa môžu vyskytnúť počas výstavby a jej užívania a aby nebola ohrozená stabilita susednej stavby.
K § 6	Stavba a všetky jej časti sa navrhujú, zhotovujú, užívajú a udržiavajú tak, aby v prípade požiaru bola nosnosť stavby na istý čas zachovaná, aby mali obyvatelia stavby čas opustiť budovu, aby bol zabezpečený prístup záchranných a pohotovostných zložiek a aby sa požiar nerozšíril na susedné stavby. Podrobnosti upravuje osobitný predpis.
K § 7	Ustanovením sa upresňujú ďalšie požiadavky na stavby - ochrana zdravia a ochrana životného prostredia. Požiadavky na zdravé vnútorné prostredie pre obyvateľov a užívateľov stavieb sú charakterizované tepelnou pohodou prostredia, osvetlením, preslnením, vetraním, kvalitou ovzdušia, vlhkosťou prostredia, hlukom a vibráciami. Pri posudzovaní stavby z hľadiska ochrany životného prostredia sa kladie dôraz na to, aby nedochádzalo k uvoľňovaniu toxických plynov, nebezpečných látok, prchavých organických zlúčenín, skleníkových plynov alebo nebezpečných častíc do vnútorného alebo vonkajšieho prostredia, výskytu vlhkosti v stavebných konštrukciách alebo na povrchu stavebných konštrukcií vnútri stavieb, emisiám nebezpečného žiarenia, uvoľňovania nebezpečných látok do vody alebo pôdy, nesprávnemu vypúšťaniu odpadových vôd alebo emisiám plynov. Podrobnosti upravuje osobitný predpis.
K § 8	Ustanovením sa upresňuje ďalšia požiadavka na stavby – bezpečnosť a prístupnosť stavby pri jej užívaní, prevádzke a údržbe. Stavby sa navrhujú a zhotovujú tak, aby nevzniklo nadmerné nebezpečenstvo úrazu, najmä pádom na nižšiu úroveň z vyššej úrovne nechránenej zábradlím, pádom vo vnútri budovy vzhľadom na klzké podlahové krytiny, či za sucha alebo za mokra. Stavba predstavuje riziká nehôd, ktoré sa nedajú vylúčiť, a preto nie je možné vymedziť všetky riziká, ktoré môžu nastať. 
K § 9 a § 10	Požiadavky na úsporu energie a tepla rovnako ako požiadavky na udržateľné využitie prírodných zdrojov súvisí s udržateľnou výstavbou a užívaním budov. Udržateľná výstavba predstavuje navrhovanie, realizáciu a užívanie stavieb tak, aby spĺňali najmä funkčné, ekonomické, environmentálne a sociálne požiadavky. K udržateľnému životnému štýlu neodmysliteľne patria požiadavky na čo najnižšiu spotrebu energie na vykurovanie, chladenie, osvetlenie a vetranie s cieľom zvýšiť energetickú účinnosť výstavby a užívania budov. Cieľom týchto požiadaviek je efektívnejšie využívanie materiálových zdrojov šetrením neobnoviteľných prírodných zdrojov a materiálov, regulovaným využívaním obnoviteľných zdrojov, navrhovaním konštrukcií s dlhou životnosťou, opätovným použitím prvkov a konštrukcií, recykláciou stavebných materiálov alebo využívaním recyklovaných materiálov i z oblastí mimo stavebníctva (napr. priemyslový odpad).
K § 11	Ustanovujú sa požiadavky na základy stavby a s tým súvisiace zemné práce a hydroizolácie. Základy stavby sa navrhujú v závislosti od základových pomerov staveniska alebo výsledku inžinierskogeologického prieskumu a tak, aby neboli ohrozené susedné stavby. Návrh a zhotovenie hydroizolácie stavby má byť v súlade s konkrétnymi klimatickými podmienkami a daným namáhaním, aby bola zabezpečená ochrana stavby proti vode počas jej životnosti.
K § 12	Ustanovujú sa požiadavky na konštrukcie stien a priečok, najmä požiadavky tepelnej izolácie, ochrane proti hluku, otrasom a vibráciám a obmedzeniu výskytu škodlivých látok vo vnútornom prostredí budovy.
K § 13	Stropy budovy musia spĺňať najmä požiadavky mechanickej odolnosti a stability, stavebnej akustiky a tepelno-technické požiadavky.
K § 14	Strecha ako súčasť obalového plášťa stavby chráni budovu pred vonkajšími klimatickými vplyvmi. Životnosť strechy priamo ovplyvňuje návrh a vyhotovenie jej jednotlivých vrstiev. Strecha, rovnako ako obvodová stena, sa navrhuje a zhotovuje tak, aby spĺňala tepelno-technické požiadavky, požiadavky na ochranu proti hluku ako aj bezpečnosť pri užívaní.
K § 15 a 16	Schodisko a jeho konštrukcia v stavbe predstavuje dôležitú súčasť z hľadiska bezpečnosti jej užívania, ktorú treba zohľadniť pri návrhu a zhotovení jednotlivých častí schodiska ako sú schodiskové ramená, ich šírka, sklon, podchodná výška, priechodná výška, rozmery schodiskových stupňov. Rampy určené na verejné užívanie, ich sklony a povrchy musia spĺňať požiadavky na bezbariérové užívanie podľa osobitného predpisu. Zábradlia tvoria nevyhnutnú súčasť stavby. Ich technické parametre určujú príslušné normy. 
K § 17	Pri návrhu a realizácii predsadených konštrukcií na budove je dôležité riešiť vplyv poveternostných podmienok na ne. Z hľadiska bezpečnosti osôb musia byť zabezpečené zábradlím minimálnej výšky.
K § 18	Návrh a realizácia komínov musí spĺňať hlavne požiadavky na protipožiarnu bezpečnosť. Ostatné požiadavky na tieto konštrukcie upravujú osobitné predpisy, najmä z oblasti životného prostredia.
K § 19	Výplne otvorov sú konštrukcie, ktoré tvoria najslabší článok obalových konštrukcií budov a ako také musia spĺňať vysoké nároky, ktoré sú na ne kladené, najmä musia mať dostatočné tepelno-technické vlastnosti a akustické vlastnosti, musia odolávať zaťaženiu vlastnou hmotnosťou a vetrom, musia odolať ohňu, chemickému a biologickému pôsobeniu, vniknutiu cudzích osôb a musia umožňovať rýchlu a bezpečnú evakuáciu osôb. 
K § 20	Návrh a zhotovenie podláh, povrchov stien a stropov musí spĺňať predovšetkým bezpečnostné, tepelnoizolačné, zvukovoizolačné a hygienické požiadavky, požiadavky na nepriepustnosť podlahy v miestnosti, kde môže dôjsť k úniku nebezpečných látok do podložia a požiadavky protipožiarnej bezpečnosti.
K § 21 a § 22	Výťahové šachty a vetracie šachty musia spĺňať požiadavky najmä z hľadiska ochrany pred požiarom, nakoľko vytvárajú nekontrolovateľný komínový ťah splodín a ohňa. Šachty musia byť navrhnuté a vyhotovené tak, aby spĺňali požiadavky určené osobitnými predpismi a technickými normami. 
K § 23	Budovy majú byť navrhované a zhotovované tak, aby sa komunálny odpad dal odstrániť z budovy bez nepríjemného zápachu, rizika prítomnosti hmyzu alebo iných zvierat, rizika znečistenia vzduchu, vody alebo pôdy, rizika nakazenia infekčnými chorobami. Kontajnerové stojiská na komunálny odpad slúžia na legálne a bezpečné uloženie komunálneho a separovaného odpadu. Kontajnerové stojisko je vyhradené, spevnené a spravidla ohradené miesto určené na umiestnenie zberných nádob na komunálny a separovaný odpad. Jeho hlavným cieľom je zabezpečiť čistotu, estetiku verejného priestoru a zamedziť prístupu zvierat či neoprávnených osôb k odpadu. Kontajnerové stojiská môžu byť klasické nadzemné, polozapustené alebo podzemné a môžu byť aj uzamykateľné, aby bol zabezpečený prístup len pre oprávnených užívateľov.
K § 24	Budovy, v ktorých sa zdržiavajú ľudia, majú byť zásobované dostatočným množstvom vody spĺňajúcej kritéria kvality pitnej vody. Ak je povolené zásobovanie vodou, ktorá nie je vhodná na pitie, avšak spĺňa kritériá čistoty pre iné účely, toto zásobovanie musí byť úplne oddelené od zásobovania pitnou vodou.
Geometrické charakteristiky zariadení a rozvodov vody musia byť také, aby nebránili prietoku. Ich chemické charakteristiky musia zabezpečovať odolnosť voči korózii, ktorá by mohla viesť k upchatiu alebo prasklinám. Siete technického vybavenia územia v zemi nemajú byť ovplyvňované mrazom. V každom čase musí byť zaistený prístup k vedeniam technického vybavenia budovy pre účely údržby.
Požiarna bezpečnosť je zabezpečovaná hydrantmi s dostatočným množstvom vody.
[bookmark: _Hlk153189283]K § 25	Budovy, v ktorých sa zdržiavajú ľudia, sa majú vybaviť kanalizáciou a systémom odstraňovania odpadových vôd v súlade s osobitnými predpismi a technickými normami. Kanalizácia v budove zabezpečuje bezpečný odvod splaškovej a dažďovej vody. Pozostáva z pripojovacích, odpadových a zberných potrubí, pričom jej správny návrh zahŕňa dodržanie spádu, zaistenie protizápachového odvetrania a ochranu pred spätným vzdutím.
Odpadový systém vo vnútri budovy nesmie byť potenciálnym zdrojom kontaminácie mikroorganizmami, nesmie sa z neho šíriť zápach, nesmie prepúšťať obsah, nesmie byť riziko prepojenia so systémom zásobovania vodou. Splašková voda a zrážková voda sa odvádza samostatnými potrubiami. V budove je kanalizácia delená, t. j. splašková voda je odvádzaná samostatným potrubím a zrážková voda zo strechy tiež samostatným potrubím. Uloženie potrubia do nezamŕzajúcej hĺbky je potrebné nielen z dôvodu jeho znefunkčnenia, ale aj z hľadiska stability stavby, kde prípadné podmáčanie základových konštrukcií môže narušiť stabilitu stavbu. Kanalizačné rozvody sa navrhujú a umiestňujú tak, aby nerušili prípadným hlukom pri prevádzke, alebo sa zvukovo izolujú.
K § 26	Ustanovujú sa požiadavky na elektrické rozvody a rozvody elektronických komunikácií v budove. Elektrické zariadenia majú byť navrhnuté tak, aby chránili obyvateľov budov pred rizikom poranenia alebo usmrtenia elektrickým prúdom. Návrh musí uvažovať s najvyššou možnou mierou možnosti chýb alebo nesprávneho prevádzkovania predovšetkým malými deťmi a staršími osobami. Elektrické zariadenia majú byť navrhnuté a zhotovené tak, aby nespôsobili požiar a v prípade požiaru mohli byť urobené efektívne opatrenia pre hasenie a záchranné práce.
K § 27	Ochrana pred bleskom zabezpečuje ochranu stavby a jej užívateľov pred bleskom alebo inými atmosférickými elektrickými výbojmi.  Aby sa predišlo zasiahnutiu stavieb a ich užívateľov bleskom, majú byť stavby vybavené systémami na ochranu pred bleskom, spolu s príslušnými zbernými zvodmi a uzemnením.
K § 28	Navrhované znenie stanovuje základné technické požiadavky na prípojky a vnútorné rozvody a zariadenia plynu. Plynové zariadenia majú byť navrhnuté tak, aby chránili obyvateľov budov pred rizikom poranenia alebo usmrtenia explóziou. Návrh musí uvažovať s najvyššou možnou mierou možnosti chýb alebo nesprávneho prevádzkovania predovšetkým malými deťmi a staršími osobami.
Mechanická odolnosť a stabilita budovy musí zohľadňovať aj explóziu, a zaťaženie požiarom. Protipožiarna bezpečnosť sa zabezpečuje zariadeniami na zisťovanie horľavých plynov, ktorých cieľom je zistiť prítomnosť plynu skôr, ako sa koncentrácia stane horľavou alebo výbušnou, zapnúť všetky výstrahy a začať všetky potrebné opatrenia (napr. zapnúť ventiláciu, uzavrieť rozvod plynu a pod.).
K § 29	Ustanovujú sa základné technické požiadavky na vnútorné vzduchotechnické zariadenia, ktorými sa zabezpečuje úprava kvality vnútorného vzduchu v budovách užívaných ľuďmi núteným vetraním, filtrovaním vzduchu a reguláciou vlhkosti. Zabezpečenie úspory energie a ochrany tepla v budove s použitím regulácie obsahu vlhkosti a vetrania je všeobecnou stavebno-technickou požiadavkou pre energeticky efektívne užívanie budov so zreteľom na klimatické podmienky a predpokladanú funkciu. Vzduchotechnické zariadenia majú byť navrhnuté a zhotovené tak, aby spĺňali podmienky určené osobitnými predpismi a technickými normami.
K § 30	Ustanovujú sa technické požiadavky na  vnútorné vykurovanie. Zariadenia na vykurovanie a ich časti musia byť navrhnuté a zhotovené tak, aby nespôsobili požiar a povrchy vlastného zariadenia a povrchy zariadení vystavených teplu sa nemohli zohriať na neprimeranú teplotu. Pri užívaní budovy musí byť zabránené popáleniu osôb od zariadení na vykurovanie. Zariadenia na vykurovanie musia byť navrhnuté a zhotovené tak, aby spĺňali podmienky určené osobitnými predpismi a technickými normami.
K § 31	Priame prenikanie slnečného žiarenia do priestorov na bývanie a trvalý pobyt ľudí počas dňa prispieva k uspokojovaniu požiadaviek viažucich sa k prirodzenému osvetleniu, tepelnej pohode, úspore energie a hygiene. Prirodzené vetranie v budovách je zabezpečované okennými otvormi, svetlíkmi alebo vetracími šachtami, ktorých stavebno-technické požiadavky určujú osobitné predpisy a technické normy.
K § 32	Budovy sa majú navrhovať a realizovať tak, aby sa zaistila dostupnosť priestorov na vyšších podlažiach tým, že sa poskytnú bezpečné, výkonné a pohodlné výťahy. Výťahy majú byť schopné prepravovať dostatočný počet osôb, aby sa zaistila rozumná čakacia a prepravná doba.
Užívatelia majú byť chránení pred zlyhaním závesového systému výťahov spôsobujúceho pád kabíny a pred všetkými mechanickými rizikami a požiarnymi rizikami. Výťahy majú takisto spĺňať užívateľské požiadavky na prostredie s ohľadom na teplotu v kabíne, výmenu vzduchu v kabíne, hladinu tlaku vzduchu v kabíne, osvetlenie v kabíne, spomaľovanie kabíny, presnosť zastavovacej výšky kabíny a rozmery kabíny.
Stavby podľa druhu a potreby sa musia vybaviť osobnými, prípadne nákladnými výťahmi v zodpovedajúcom počte a kapacite. Výťahy musia byť prevádzkovo bezpečné.
Výťahy (výťahové šachty) podobne ako schodiskové priestory predstavujú najnebezpečnejšie konštrukcie z hľadiska požiaru najmä vo výškových stavbách. Nevhodne navrhnuté konštrukcie by mohli spôsobiť škody na životoch ľudí a na majetku nakoľko vytvárajú nekontrolovateľný komínový ťah splodín a ohňa.
Požiarna ochrana objektov je zabezpečovaná aj požiarnymi výťahmi, ktoré umožňujú rýchlu a dostatočne bezpečnú prepravu hasičov a ich techniky do horných a spodných podlaží.
K § 33	Ustanovujú sa požiadavky na odstraňovanie stavby, ktoré zahŕňajú najmä požiadavky na bezpečnosť pri práci, bezpečnosť okolitých stavieb, bezpečnosť pri odstraňovaní stavebných konštrukcií s obsahom nebezpečných látok a bezpečnosť na priľahlých pozemných komunikáciách. So stavebným odpadom sa nakladá podľa predpisov o odpadoch. 
K § 34	Požiadavky týkajúce sa rozmerov a vybavenia bytovej budovy sú zamerané na zaistenie prijateľnej úrovne pohody bývania a hygieny pre obyvateľov. Súčasťou bytovej budovy musí byť aj zabezpečenie parkovania pre jej obyvateľov, ktoré sa spravidla umiestňuje v garáži, ktorá je súčasťou bytovej budovy, prípadne na vymedzenej ploche mimo budovy. 
K § 35	Stavba ubytovacieho zariadenia je stavba alebo jej časť, kde je verejnosti poskytované krátkodobé ubytovanie a služby s tým spojené. Ubytovacím zariadením nie je bytový dom a stavba pre individuálnu rekreáciu. Ustanovujú sa minimálne stavebno-technické požiadavky na tieto zariadenia.
K § 36 a 37	Ustanovujú sa stavebno-technické požiadavky na budovy pre služby, obchod a budovy na zhromažďovanie väčšieho počtu osôb. Ich súčasťou môžu byť aj stravovacie zariadenia.
Stavba na zhromažďovanie väčšieho počtu osôb je stavba s minimálne jedným priestorom určeným pre zhromaždenie s podlahovou plochou nad 2000 m2, najmä konferenčné sály, divadlá, kiná, koncertné siene, tanečné sály, sakrálne stavby – kostoly, plavárne, športové haly, tribúny, administratívne budovy a pod.
Technické požiadavky na stavby pre služby, obchod a stavby na zhromažďovanie väčšieho počtu osôb sú zamerané iba na tie, ktoré nie sú už špecifikované vo všeobecných požiadavkách, územno-technických požiadavkách (umiestňovanie, napojenie na siete technického vybavenia územia a dopravné siete) a požiadavkách na vnútorné technické zariadenie.
K § 38	Ustanovujú sa stavebno-technické požiadavky pre školské budovy, najmä na ich vnútorné usporiadanie, usporiadanie komunikačných priestorov a hygienické požiadavky.
K § 39	Stavby pre zdravotníctvo sú vysoko špecializované stavby s požiadavkami, ktoré nezodpovedajú bežným stavbám z hľadiska sterilnej čistoty, technických rozvodov, komunikačných priestorov a zariadení, ochranou proti ožiareniu a pod. Niektoré požiadavky majú spoločné s ostatnými budovami podľa tejto vyhlášky. Osobitné predpisy Ministerstva zdravotníctva Slovenskej republiky ustanovujú ďalšie požiadavky pre stavby na tento účel.
K § 40 až 42	Poľnohospodárska stavba je najmä stavba pre chov hospodárskych zvierat, stavba pre nakladanie s organickými hnojivami a ich skladovanie, prípravu a skladovanie krmív a steliva, skladovanie a pozberovú úpravu produktov rastlinnej výroby, skladovanie minerálnych hnojív, prípravkov na ochranu rastlín a rastlinných produktov. 
Stavby pre poľnohospodárstvo a skladovanie poľnohospodárskych produktov majú veľký dosah na znečisťovanie pôdy, vody a ovzdušia a môžu znepríjemňovať zápachom a hlukom svoje okolie. Navrhované všeobecné požiadavky sú zamerané najmä na ochranu životného prostredia, ochranu zdravia ľudí a zvierat. Dôraz je kladený na oddelenie znečistených vôd od dažďových a na možný únik koncentrovaných hnojív do pôdy a vody.
Poľnohospodárske stavby musia byť usporiadané, zriadené a udržiavané tak, aby bol zaručený zdravý chov zvierat a aby okolie nebolo negatívne zaťažované. Poľnohospodárske stavby musia byť dostatočne osvetlené a dostatočne vetrateľné. Podlahy poľnohospodárskych stavieb musia byť tesné a vybavené spádom a žľabmi k odvedeniu tekutín.
K § 43	Priemyselné budovy a sklady sú učené pre výrobu, prípadne služby, ktoré majú charakter výroby a ďalej pre skladovanie výrobkov, hmôt a materiálov, okrem stavieb pre skladovanie poľnohospodárskych produktov a verejných skládok odpadov.
Technické požiadavky na stavby pre výrobu a skladovanie sú zamerané iba na tie, ktoré nie sú už špecifikované vo všeobecných požiadavkách, požiadavkách na vnútorné technické zariadenie alebo územno-technických požiadavkách stanovených v osobitnom predpise.
Požiadavky pre stavby, ktoré uskladňujú výbušniny, podmienky bezpečnosti práce, podmienky o hygienických požiadavkách na pracovné prostredie a pod. ustanovujú osobitné predpisy a technické normy.
K § 44 a § 45	Ide o stavby, pri ktorých osobitne platí, že sa musia umiestňovať tak, aby nezhoršovali životné prostredie. Technické požiadavky na garáže, autoservisy a čerpacie stanice pohonných hmôt sú zamerané na požiadavky, ktoré už nie sú špecifikované vo všeobecných požiadavkách, požiadavkách na vnútorné technické zariadenie alebo územno-technických požiadavkách stanovených v osobitnom predpise.
Garáže a ich vedľajšie zariadenia majú byť dopravne bezpečné a odolať nebezpečenstvu podľa množstva a druhu pohonných látok nachádzajúcich sa v odstavených dopravných prostriedkoch pri ochrane proti požiaru. Prípadné vytekajúce pohonné látky a mazadlá musia byť odstránené tak, aby nevzniklo nebezpečenstvo. Garáže a ich vedľajšie zariadenia musia byť vetrateľné.
Autoservisy a čerpacie stanice pohonných hmôt musia vyhovovať všeobecným stavebno-technickým požiadavkám na stavby a požiadavkám, ktoré stanovujú osobitné predpisy a technické normy.
[bookmark: _GoBack]K § 46	Ustanovuje sa predpokladaný dátum nadobudnutia účinnosti vyhlášky.
